**Les Benaurances**

**Versió de Mateu**

En veure les multituds, Jesús pujà a la muntanya, s'assegué, i se li acostaren els deixebles. Llavors, prenent la paraula, començà a instruir-los dient:

Feliços els pobres en l'esperit: d'ells és el Regne del cel!

Feliços el qui ploren: Déu els consolarà!

Feliços els humils: ells posseiran la terra!

Feliços els qui tenen fam i set de ser justos: Déu els saciarà!

Feliços els compassius: Déu se'n compadirà!

Feliços els nets de cor: ells veuran Déu!

Feliços els qui treballen per la pau: Déu els anomenarà fills seus!

Feliços els perseguits pel fet de ser justos: d'ells és el Regne del cel!

**Versió de Lluc**

Llavors alçà els ulls cap als seus deixebles i digué:

Feliços els pobres: és vostre el Regne de Déu.

Feliços els qui ara passeu fam: Déu us saciarà.

Feliços els qui ara ploreu: vindrà dia que riureu.

Feliços vosaltres quan, per causa del Fill de l’Home, la gent us odiarà, us rebutjarà, us insultarà i denigrarà el nom que porteu! Aquell dia, alegreu-vos i feu festa, perquè la vostra recompensa és gran en el cel. Igualment feien els seus pares amb els profetes.

Però ai de vosaltres, els rics: ja heu rebut el vostre consol!

Ai de vosaltres, els qui ara aneu tips: vindrà dia que passareu fam!

Ai de vosaltres, els qui ara rieu: vindrà dia que us doldreu i plorareu!

Ai quan tota la gent parlarà bé de vosaltres: igualment feien els seus pares amb el falsos profetes!

**Comentari.**

Crec que aquests textos, complementant-se mútuament, són el nucli més fort del contingut dels textos evangèlics. I no he sentit ni llegit mai que fossin degudament valorats ni entesos.

Diria que:

1)Inverteixen del tot les valoracions més corrents en la societat.

2)Expressen que, des del punt de vista diví, i per tant des del cristià, l’elit de la «nostra» societat la formen: persones pobres, persones humils, immigrants, marginades, que pateixen per qualsevol raó; també els pocs governants bons, els pocs periodistes i autors bons, els bons científics. I més en concret, les persones que es guanyen la vida treballant de manera honesta, i les que ni tan sols ho poden fer, perquè no els deixen ocasió de fer-ho, incloent aquelles persones que es veuen obligades a travessar un mar perillós (on moltes hi deixen la vida) per buscar un lloc de treball. I, sobretot, les persones que lluiten per la pau i la justícia.

I aquestes persones han de ser tractades per tots els cristians/es de manera molt atenta, preferent, solidària i afectuosa.

En canvi, les persones riques, les poderoses, les que tenen molt prestigi, la major part dels governants (comprenent-hi molts dirigents eclesiàstic), la major part dels periodistes i autors, han de ser considerades pels cristians/es com un estadi subaltern de la «nostra» societat, i tractades amb atenció i respecte, però sempre des d’un punt de vista secundari.

I, finalment, observeu la diferència de la primera benaurança en les dues versions: estic totalment segur que la que va dir Jesús és la de Lluc, i Mateu ho va endolcir.

Antoni Ferret

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**La dignitat de les dones acusades de ser bruixes**

El **Parlament** indultarà aquest dimecres totes les dones acusades de bruixeria a **Catalunya** entre els segles XV i XVII. Els diputats votaran una proposta feta per**ERC**, **JxCat**, la **CUP** i **En Comú Podem**, registrada al novembre, en què s'insta el Govern a **"reparar la memòria històrica, dignificar i reivindicar"** el prop d'un miler de dones acusades de **bruixeria**.  
  
Pere Aragonès ha aprofitat la preestrena del documental *Bruixes, la gran mentida*, coproduït per la revista *Sàpiens* i *TV3*, aquest dilluns al Casino de Caldes de Montbui, per anunciar l'aprovació, que tindrà lloc a la pròxima sessió plenària.

Així, l'arribada d'aquesta producció audiovisual ha acabat de donar l'impuls a l'executiu català, que "repararà la dignitat de les acusades i promourà que se'n parli a les escoles com al primer feminicidi registrat de la història de Catalunya.